गुरुवार को नोकिया के तिमाही नतीज़ों के आंकड़ों के मुताबिक साल 2012 के आखिरी तीन महीनों में 1.4 करोड़ आशा फोन बिके जबकि ल्यूमिया की बिक्री महज़ 44 लाख रही.सस्ते स्मार्टफोन के बढ़ते बाज़ार को देखते हुए ऐसी अपुष्ट रिपोर्ट भी आ रही हैं कि ऐपल भी आईफोन का सस्ता मॉडल बाज़ार में लाने जा रहा है.विश्लेषण संस्थान आइएचएस के प्रमुख विश्लेषक इयान फॉग ने बीबीसी को बताया, "हमारा ये पूर्वानुमान है कि साल 2016 तक दुनियाभर में मोबाइल फोन के बाज़ार का 31 प्रतिशत हिस्सा कम दाम के स्मार्टफोन से पूरा होगा."फॉग कहते हैं, "सस्ते स्मार्टफोन के जो सबसे शुरुआती मॉडल हैं वो मंहंगे स्मार्टफोन से बेहद अलग होते हैं. छोटे और सस्ते फोन के प्रोसेसर दो-तीन साल पुराने होते हैं, उनका स्क्रीन छोटा होता है और कैमरा भी निचले स्तर का होता है."लेकिन दोनों की कीमतों में इतना अंतर होता है कि सस्ते फोन लुभावने लगते हैं.ब्रिटेन में निचले स्तर का स्मार्टफोन की कीमत जहां 30 पाउंड से शुरु होती है, वहीं ऐपल का आइफोन 529 पाउंड है.फॉग का कहना है कि ऐपल फिलहाल तो मंहंगे फोन बना रहा है लेकिन भविष्य में कंपनी को सोचना पड़ेगा कि क्या सस्ते स्मार्टफोन बनाना ज़रूरी है या नहीं क्योंकि दूसरी कंपनियां इसपर तेज़ी से काम कर रही हैं.लास वेगास में एक इलेक्ट्रॉनिक शो के दौरान चीन की फोन बनाने वाली कंपनी ज़ेडटीई ने कहा कि वो मोज़िला फायरफॉक्स ऑपरेटिंग सिस्टम पर चलने वाली कम दाम के स्मार्टफोन बनाएगी.